מספר פנימי: 2078706

הכנסת העשרים ואחת

**יוזמת:**  **חברת הכנסת** **יעל גרמן**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/33/21

הצעת חוק המועצה לענף הלול (ייצור ושיווק) (תיקון – סימון ביצים), התשע"ט–2019

|  |  |  |  |  |  |  |  |
| --- | --- | --- | --- | --- | --- | --- | --- |
| הוספת פרק  חמישי 1 | 1. | בחוק המועצה לענף הלול (ייצור ושיווק), התשכ"ד–1963[[1]](#footnote-2), אחרי סעיף 55 יבוא: | | | | | |
|  |  | "פרק חמישי 1: סימון אופן הייצור של ביצים | | | | | |
|  |  | הגדרות | | | 55א. | בפרק זה – | |
|  |  |  |  |  |  | "ביצי חופש" – ביצי לול נטולי כלובים, המאפשרים לתרנגולות המטילות גישה לחצר; | |
|  |  |  |  |  |  | "ביצי כלוב" – ביצי לול, שבהם התרנגולות המטילות מוחזקות בכלובים; | |
|  |  |  |  |  |  | "ביצי סככה" – ביצי לול נטולי כלובים, שאינם מאפשרים לתרנגולות המטילות גישה לחצר; | |
|  |  |  |  |  |  | "ביצים אורגניות" – ביצי חופש שהן תוצרת אורגנית כהגדרתה בחוק להסדרת תוצרת אורגנית, התשס"ה–2005[[2]](#footnote-3); | |
|  |  |  |  |  |  | "מארז ביצים" – למעט תבנית ביצים פתוחה; | |
|  |  |  |  |  |  | "תחנת מיון" – כהגדרתה בתקנות רישוי עסקים (תחנות מיון לביצי מאכל), התשנ"ה–1994[[3]](#footnote-4). | |
|  |  | החתמת ביצים | | | 55ב. | לא ימכור אדם ביצה שלא הוחתמה בתחנת המיון, בחותמת שאינה ניתנת למחיקה כמפורט להלן: | |
|  |  |  |  |  |  | (1) ביצי חופש יוחתמו בספרה 1; | |
|  |  |  |  |  |  | (2) ביצי סככה יוחתמו בספרה 2; | |
|  |  |  |  |  |  | (3) ביצי כלוב יוחתמו בספרה 3; | |
|  |  |  |  |  |  | (4) ביצים אורגניות יוחתמו בספרה 0. | |
|  |  | סימון מארזים | | | 55ג. | (א) לא ימכור אדם ביצה במארז ביצים אלא אם כן מופיע סימון על גבי מארז הביצים, בחלקו העליון או בחזיתו, באותיות שגובהן לא יקטן מסנטימטר אחד: | |
|  |  |  |  |  |  |  | (1) במארז של ביצי חופש – המילים "ביצי חופש"; |
|  |  |  |  |  |  |  | (2) במארז של ביצי סככה – המילים "ביצים של תרנגולות מסככה ללא כלובים"; |
|  |  |  |  |  |  |  | (3) במארז של ביצי כלוב – המילים "ביצים של תרנגולות בכלובים"; |
|  |  |  |  |  |  |  | (4) במארז של ביצים אורגניות – המילים "ביצים אורגניות". |
|  |  |  |  |  |  | (ב) הסימון כאמור בסעיף קטן (א) יופיע בכל אחת מהשפות שנעשה בהן שימוש על גבי המארז. | |
|  |  |  |  |  |  | (ג) נוסף על הסימון כאמור בסעיף קטן (א), ניתן להוסיף תיאור נאמן למציאות של תנאי הגידול של התרנגולות שהטילו את הביצים שבאריזה. | |
|  |  |  |  |  |  | (ד) בחלקו הפנימי של מארז הביצים יופיע הסבר בנוגע לקודים הספרתיים שבהם מסומנות הביצים, לפיו הספרה 0 מציינת ביצים אורגניות; הספרה 1 מציינת ביצי חופש; הספרה 2 מסמנת ביצים של תרנגולות מסככה ללא כלובים; הספרה 3 מציינת ביצים של תרנגולות בכלובים; ההסבר יופיע בכל אחת מהשפות שנעשה בהן שימוש על גבי המארז. | |
|  |  | סימון מוצרי מזון ארוזים | | | 55ד. | ציין אדם על גבי מוצר מזון ארוז כי הוא מכיל ביצים, יציין אם הביצים הן ביצי חופש, ביצי סככה, ביצי כלוב או ביצים אורגניות. | |
|  |  | פטור לביצי חופש וסככה מגידול ביתי | | | 55ה. | הוראות פרק זה לא יחולו על ביצי חופש וסככה אשר מקורן בלול המכיל חמישים תרנגולות לכל היותר, ואשר נמכרות ישירות מהמגדל לצרכן. | |
|  |  | שמירת דינים | | | 55ו. | אין בהוראות פרק זה כדי לגרוע – | |
|  |  |  | | |  | (1) מהוראות כל דין בדבר חובות סימון אחרות של ביצים ומארזיהן; | |
|  |  |  | | |  | (2) מהוראות חוק צער בעלי חיים (הגנה על בעלי חיים), התשנ"ד–1994[[4]](#footnote-5); | |
|  |  |  | | |  | (3) מהוראות וצווים לפי חוק פיקוח על מחירי מצרכים ושירותים, התשנ"ו–1996[[5]](#footnote-6)." | |
| תחילה | 2. | תחילתו של חוק זה שנה מיום פרסומו. | | | | | |

דברי הסבר

אופן הגידול של התרנגולות המטילות היא סוגיה מטרידה ביותר מבחינת צער בעלי חיים. מרבית הביצים בישראל מיוצרות כיום בלולי כלובים. כלובי הרשת הצרים מונעים מהתרנגולת כל ביטוי של התנהגות טבעית: החל מניקור בקרקע ועד למתיחת כנף. בשנים האחרונות חל גידול במספרם של הלולים ללא כלובים, חלקם עם יציאה לחצר, אשר מאפשרים לתרנגולת מגוון גדול, גם אם לא מלא, של התנהגויות טבעיות.

בחלק ממדינות אירופה, מרבית הלולים או כולם פועלים בממשק נטול כלובים. בקרב לולים אלו מבחינים בין לולים שבהם משטר הטיפול וההזנה רגילים לבין לולים שבהם משטר הטיפול וההזנה תואם את כללי החקלאות האורגנית.

הסוגים השונים של הלולים יוצרים בלבול רב אצל הצרכן. מוסיפים לבלבול תיאורים מילוליים וגרפיים המופיעים על אריזות של ביצי כלוב, כגון הכינוי "ביצי משק טריות" או ציורים של תרנגולות מאושרות, על רקע מרחבים פתוחים ודשא ירוק או על גבי קנים מפוארים.

מזה למעלה מעשור חלה באיחוד האירופי החובה לסמן כל ביצה וכל מארז ביצים בהתאם לאופן הגידול של התרנגולות. הסימון על גבי כל ביצה הוא בקוד ספרתי, ואילו המארז מסומן בתיאור מילולי לפי קריטריונים אחידים. החובה חלה גם על ביצים המיובאות לארצות האיחוד האירופי.

הצעת החוק הנוכחית מאמצת את מתווה הסימון של האיחוד האירופי, על מנת ליצור, לטובת הצרכן, מסגרת מחייבת, אחידה ואמינה של סימון ביצים.

הצעת החוק אינה מיועדת לקבוע דבר לגבי האסור והמותר באופן הגידול של התרנגולות המטילות, אלא באופיה רק להגן על יכולתו של הצרכן לברור את הביצים שיקנה בהתאם למצפונו. בדומה לכך, היא אינה פוגעת בהוראות אחרות לגבי הסימון והשיווק של ביצים ומוצריהם.

הצעת חוק דומה בעיקרה הונחה על שולחן הכנסת התשע-עשרה על ידי חבר הכנסת דב חנין וקבוצת חברי הכנסת (פ/1146/19).

הצעות חוק זהות הונחו על שולחן הכנסת העשרים על ידי חברת הכנסת יעל גרמן וקבוצת חברי הכנסת (פ/2164/20; הוסרה מסדר היום ביום ו' באדר ב' התשע"ו (16 במרס 2016); פ/3444/20; הוסרה מסדר היום ביום י"ב בשבט ב' התשע"ז (8 בפברואר 2017); פ/4050/20), על ידי חבר הכנסת דב חנין וקבוצת חברי הכנסת (פ/3791/20) ועל ידי חברת הכנסת יעל גרמן (פ/5327/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

ט"ו באייר התשע"ט – 20.5.19

1. ס"ח התשכ"ד, עמ' 12. [↑](#footnote-ref-2)
2. ס"ח התשס"ה, עמ' 474. [↑](#footnote-ref-3)
3. ק"ת התשנ"ה, עמ' 243. [↑](#footnote-ref-4)
4. ס"ח התשנ"ד, עמ' 56. [↑](#footnote-ref-5)
5. ס"ח התשנ"ו, עמ' 192. [↑](#footnote-ref-6)